Izraeli nuk i ofron zotit Paneta angazhime të reja për paqen
Sekretari amerikan i Mbrojtjes ndodhet për vizitë në Lindjen e Mesme
Sekretari amerikan i Mbrojtjes Leon Paneta nuk ka marrë premtime të reja nga udhëheqësit izraelitë pasi u kërkoi atyre që të bëjnë më shumë në arritjen e paqes me palestinezët dhe përmirësuar marrëdhëniet me vendet e tjera në rajon. Është udhëtimi i parë i zotit Leon Paneta në Tel Aviv qëkur mori postin e Sekretarit amerikan të Mbrojtjes. Ai erdhi në Tel Aviv me një paralajmërim për shtetin hebraik: se rrezikon izolim të mëtejshëm nëse nuk përmirëson marrëdhëniet me vendet e tjera në rajon pas revolucioneve popullore në Lindjen e Mesme dhe Afrikën e Veriut. Në citimet gjatë udhëtimit për në Tel Aviv, zoti Paneta tha se Shtetet e Bashkuara duan të ndihmojnë Izraelin që të përmirësojë marrëdhëniet e dëmtuara me Egjiptin dhe Turqinë. Zoti Paneta u prit përzemërsisht në ministrinë izraelite të mbrojtjes të henën , një përgjigje e sjellëshme nga Ministri izraelit i Mbrojtjes Ehud Barak. Por megjithatë, zoti Barak nuk bëri ndonjë premtim. Zoti Barak tha se është i gatëshëm për negociata dhe kërkon që palestinezët të vijnë në tryezën e bisedimeve pa kushte. Ai e kritikoi udhëheqjen palestineze për dorëzimin e njëanëshëm të kërkesës për anëtarësim të plotë në Kombet e Bashkuara, duke thënë se veprimi, siç u shpreh ai, provon se ka kufizime në kapacitetet palestineze për të ecur në botë. Qeveria amerikane e kundërshton kërkesën palestineze dhe thotë se do të vërë veton ndaj rezolutës nëse del për votim në Këshillin e Sigurimit të Kombeve të Bashkuara. Sekretari amerikan i Mbrojtjes Leon Paneta zhvilloi një takim me dyer të mbyllura me presidentin palestinez Mahmud Abas në qytetin Ramallah të Bregut Perëndimor dhe më pas me kryeministrin izraelit Benjamin Netanjahu në Jeruzalem.